32003R2174
L 326/12
JURNALUL OFÍCIAL AL UNIUNII EUROPENE
REGULAMENTUL (CE) NR. 2174/2003 AL COMISIEI
din 12 decembrie 2003
de modificare a Regulamentului (CE) nr. 466/2001 în ceea ce privește aflatoxina
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din produsele alimentare (1), în special articolul 2 alineatul (3),
întrucât:
(1)
Regulamentul (CE) nr. 466/2001 al Comisiei din 8 martie 2001 de stabilire a nivelurilor maxime pentru anumiți contaminanți din produsele alimentare (2), astfel cum a fost modificat ultima dată prin Regulamentul (CE) nr. 1425/2003 (3), stabilește nivelurile maxime pentru aflatoxina B1 și aflatoxina totală din anumite produse alimentare.
(2)
Regulamentul (CE) nr. 466/2001 prevede că, în cazul în care, până la 1 iulie 2003, nu este prevăzut un nivel specific pentru porumbul care urmează a fi supus sortării sau altui tratament fizic înainte de consumul uman sau de utilizarea ca ingredient pentru produse alimentare, urmează să se aplice nivelurile stabilite pentru cerealele destinate consumului direct. Acest lucru a fost motivat de faptul că, în cazul porumbului, nu se poate exclude faptul că metodele de sortare sau alte tratamente fizice reduc nivelul de contaminare cu aflatoxine, dar eficiența reală a acestor metode nu a fost încă demonstrată. S-a prevăzut, de asemenea, că, în absența unor date care să justifice adoptarea unui nivel maxim specific pentru cerealele neprelucrate, se aplică nivelurile de 2 μg/kg pentru aflatoxina B1 și 4 μg/kg pentru aflatoxina totală.
(3)
În acest sens, au fost prezentate date cu privire la porumb. Pe baza datelor prezentate s-a constatat că, prin diversele metode de sortare și tratamente fizice, conținutul de aflatoxină al porumbului neprelucrat poate fi redus semnificativ după curățare, atunci când porumbul devine produs final de consum (uruială de porumb, alte uruieli). Contaminarea cu aflatoxină s-a concentrat în special în reziduurile de sortare (deșeuri) și în germenii de porumb, făina de tărâțe și porumbul sfărâmat (produse destinate hranei pentru animale). Deși nu este posibilă o evaluare cantitativă exactă și sigură a nivelului acestei reduceri, din datele disponibile este evident că diversele etape de curățare și prelucrare sunt suficient de eficiente în îndepărtarea aflatoxinelor din produsele din porumb destinate consumului uman, astfel încât din porumb neprelucrat, cu un conținut de aflatoxină B1 de 5 μg/kg și aflatoxină totală de 10 μg/kg, se vor obține produse din porumb destinate consumului uman care respectă nivelurile maxime de aflatoxină B1, de 2 μg/kg, și de aflatoxină totală, de 4 μg/kg, asigurând un nivel ridicat de protecție a consumatorilor.
(4)
Se pare că, în momentul raportării rezultatelor analitice, unii analiști responsabili pentru controlul și analiza produselor alimentare folosesc același număr de cifre semnificative ca și cel utilizat pentru exprimarea nivelului maxim în legislație.
(5)
Prin urmare, Regulamentul (CE) nr. 466/2001 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 466/2001 se modifică după cum urmează:
1.
La articolul 4, alineatul (3) se înlocuiește cu următorul text:
„(3) Arahidele, fructele cu coajă lemnoasă și fructele uscate care nu respectă nivelurile maxime de aflatoxine prevăzute la punctul 2.1.1.1 din anexa I și porumbul care nu respectă nivelurile maxime prevăzute la punctul 2.1.2.1 din anexa în cauză pot fi introduse pe piață cu condiția ca produsele respective:
(a)
să nu fie destinate consumului uman și să nu fie utilizate ca ingrediente pentru produse alimentare;
(b)
să respecte nivelurile maxime prevăzute la punctul 2.1.1.2 din anexa I pentru arahide, la punctul 2.1.1.3 din anexa I pentru fructele cu coajă lemnoasă și fructe uscate și la punctul 2.1.2.3 din anexa I pentru porumb;
(c)
să fie supuse unui tratament secundar care implică sortarea sau un alt tratament fizic, iar după tratamentul în cauză să nu se depășească nivelurile maxime prevăzute la punctele 2.1.1.1 și 2.1.2.1 din anexa I, fără ca tratamentul să genereze alte reziduuri dăunătoare;
(d)
să fie etichetate clar, precizându-se destinația lor și purtând mențiunea «produsul trebuie supus sortării sau altui tratament fizic pentru reducerea contaminării cu aflatoxine înainte de consumul uman sau de utilizarea ca ingredient pentru produse alimentare».”
2.
Anexa I se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2003.